
	FRANCOSKA REPUBLIKA

	Ministrstvo za kmetijstvo 
in prehrano


ODREDBA z dne
o vsebini dokumentacije vloge za izdajo dovoljenja za promet z gnojili, dodatki za gnojila in sredstvi za izboljšanje tal ter drugih dovoljenj in o merilih, ki jih je treba upoštevati pri pripravi elementov, zahtevanih za oceno

NOR: AGRG1811613A 
Ciljna javnost: imetniki in vložniki vlog za izdajo dovoljenja za promet ali drugih dovoljenj za gnojila, dodatke za gnojila in sredstva za izboljšanje tal.
Predmet: vsebina dokumentacije vloge za izdajo dovoljenja za promet, dovoljenja za preskušanje in dovoljenja za uvoz gnojil, dodatkov za gnojila in sredstev za izboljšanje tal ter vsebina obvestil in izjav v zvezi s temi proizvodi.
Začetek veljavnosti: besedilo začne veljati [1. februarja 2020].
Obvestilo: odredba v zvezi z vsemi vrstami vlog, obvestil in izjav, povezanih z dovoljenjem za promet in drugimi dovoljenji za gnojila, dodatke za gnojila ali sredstva za izboljšanje tal, določa sestavo dokumentacije, ki jo je treba predložiti Nacionalni agenciji za zdravstveno varnost na področju prehrane, okolja in dela.
Referenčna besedila: ta odredba se sprejme na podlagi členov R. 255-13 in R. 255-14 Zakonika o kmetijstvu in morskem ribištvu. Na voljo je na spletnem mestu Légifrance (http://www.legifrance.gouv.fr).
Minister za kmetijstvo in prehrano
ob upoštevanju Uredbe (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije;
ob upoštevanju Zakonika o kmetijstvu in morskem ribištvu, zlasti členov R. 255-13 in R. 255-14;
ob upoštevanju Uredbe št. 80-478 z dne 16. junija 1980 o izvajanju člena L. 412-1 Potrošniškega zakonika, kar zadeva gnojila in sredstva za izboljšanje tal;
ob upoštevanju predloga generalnega direktorja Nacionalne agencije za zdravstveno varnost na področju prehrane, okolja in dela z dne 2. avgusta 2019;
odreja:
Člen 1
Določbe te odredbe se uporabljajo za gnojila, dodatke za gnojila in sredstva za izboljšanje tal (v nadaljnjem besedilu: proizvodi), ki se razumejo kot „proizvod ali skupina proizvodov“ v smislu člena R 255-1 Zakonika o kmetijstvu in morskem ribištvu.
Člen 2 – Skupne določbe
Vse vloge za izdajo dovoljenja za promet, dovoljenja za preskušanje ali dovoljenja za uvoz proizvoda, vse vloge za spremembo, podaljšanje ali odvzem teh dovoljenj ter vsa obvestila ali izjave v zvezi s temi proizvodi se predložijo Nacionalni agenciji za zdravstveno varnost na področju prehrane, okolja in dela (Anses). Vloge se sestavijo se v obliki dokumentacije v francoskem jeziku, razen posebnih določb iz člena 3.
Ta dokumentacija vključuje:
1. dopis, ki se sklicuje na vlogo, obvestilo ali izjavo;
2. obrazec, pravilno izpolnjen skladno z zadevnim sporočilom, z datumom in podpisom. Obrazec in obvestilo sta na voljo na spletnem mestu agencije Anses;
3. po potrebi dodatne elemente, zahtevane za proučitev ali oceno vloge ali vpis obvestila ali izjave iz členov 3 do 7 te odredbe.
Dokumentacija se predloži v digitalni obliki, in sicer na mediju za shranjevanje podatkov. Vključuje lahko tudi papirno različico v dveh izvodih, katerima je priloženo potrdilo o identiteti dokumentov v papirni obliki in dokumentov v elektronski obliki.
Dokumentacija se predloži v skladu z obvestilom, priloženim k obrazcu za predložitev.
Proizvodi, ki so predmet vloge, so označeni v skladu s prilogo k tej odredbi in smernicami v zvezi z oceno dokumentacije vloge za izdajo dovoljenja za promet ali drugega dovoljenja za gnojila, dodatke za gnojila in sredstva za izboljšanje tal, ki so na voljo na spletnem mestu agencije Anses.
Člen 3 – Dovoljenje za promet
I. Vloga za izdajo dovoljenja za promet z določenim proizvodom, podaljšanje ali spremembo dovoljenja za promet z določenim proizvodom z izjemo vloge iz odstavka III vključuje naslednje dodatne elemente za namene ocene iz člena L. 255-7 Zakonika o kmetijstvu in morskem ribištvu:
· podatke o sledljivosti proizvoda in vseh surovin za proizvodne obrate in proizvodne lokacije, če so različni;
· celostno sestavo proizvoda;
· poročila o analizah značilnosti proizvoda;
· informacije v zvezi z nespremenljivostjo sestave proizvoda glede na parametre in zagotovljene vrednosti, kot so njegova homogenost, nespremenljivost in stabilnost, ter ustrezna poročila o analizah;
· informacije glede proizvodnje proizvoda, zlasti opis surovin in informacije o uporabljenih pomožnih tehnoloških sredstvih, podrobnosti glede proizvodnega postopka, postopkov za upravljanje kakovosti, nadzor in samonadzor, opredelitev serij in upravljanje neskladnosti; 
·  agronomsko zbirno poročilo in poročila o preskusih, ki ob predpisanih pogojih uporabe določajo učinkovitost proizvoda glede na posebej zahtevane učinke. V primeru vloge za podaljšanje dovoljenja za promet vložnik utemelji morebitno odsotnost teh zbirnih poročil in preskusov;
· zbirno poročilo in poročila o študiji, ki ob predpisanih pogojih uporabe dokazujejo odsotnost škodljivega učinka proizvoda na zdravje ljudi, zdravje živali in okolje. V primeru vloge za podaljšanje dovoljenja za promet vložnik utemelji morebitno odsotnost teh zbirnih poročil;
· v primeru vloge za podaljšanje dovoljenja za promet – rezultate analiz spremljanja proizvodnje in dodatne podatke po pridobitvi dovoljenja, zahtevane v prvotnem sklepu;
· osnutek etikete ali informativnega lista proizvoda z navedbami, ki jih vložnik želi navesti na etiketi;
· varnostni list proizvoda in vse surovine v skladu s členom 31 Uredbe (ES) št. 1907/2006.
Zbirna poročila ter poročila o študijah in preskusih se lahko sestavijo v angleškem jeziku.
II. Vloga za izdajo dovoljenja za promet z določenim proizvodom na osnovi vzajemnega priznavanja v skladu s členom R. 255-17 Zakonika o kmetijstvu in morskem ribištvu vključuje naslednje dodatne elemente:
· potrdilo o identiteti proizvoda, ki je predmet vloge za izdajo dovoljenja in se zakonito trži v zadevni državi članici; 
· celostno sestavo proizvoda;
· kopijo upravnega sklepa, standarda ali zakonodajnega besedila, na podlagi katerega se proizvod lahko trži v zadevni državi članici, ter njegov francoski prevod;
· opredelitev pridelkov, ki jim je proizvod namenjen, ter pogoje uporabe proizvoda. Vložnik za vsak pridelek ali vrsto tal opredeli zlasti način nanosa proizvoda, najmanjše in največje odmerke posameznega nanosa in nanosa na hektar, letno število nanosov, obdobje in/ali fazo rasti v zvezi z nanosom. Predlagajo se lahko ukrepi za obvladovanje tveganj;
· osnutek etikete ali informativnega lista proizvoda; 
· varnostni list proizvoda in vse surovine v skladu s členom 31 Uredbe (ES) št. 1907/2006.
III. Vloga za spremembo dovoljenja za promet z določenim proizvodom, namenjena odobritvi ene ali več dodatnih vrst uporabe, v zvezi z vsako vrsto uporabo vključuje naslednje dodatne elemente:
· agronomsko zbirno poročilo in poročila o preskusih, ki ob predpisanih pogojih uporabe določajo učinkovitost proizvoda glede na posebej zahtevane učinke;
· zbirno poročilo in poročila o študiji, ki ob predpisanih pogojih uporabe dokazujejo odsotnost škodljivega učinka proizvoda na zdravje ljudi, zdravje živali in okolje;
· osnutek etikete ali informativnega lista proizvoda z navedbami, ki jih vložnik želi navesti na etiketi.
Zbirna poročila ter poročila o študijah in preskusih se lahko sestavijo v angleškem jeziku.
Člen 4 – Dovoljenje za preskušanje
I. Vloga za izdajo dovoljenja za preskušanje proizvoda ali za podaljšanje tega dovoljenja vključuje naslednje dodatne elemente za namene ocene v skladu s členom L. 255-8 Zakonika o kmetijstvu in morskem ribištvu:
· podatke o sledljivosti proizvoda in vseh surovin za proizvodne obrate in proizvodne lokacije, če so različni;
· celostno sestavo proizvoda;
· poročila o analizah značilnosti proizvoda;
· varnostni list proizvoda in vse surovine v skladu s členom 31 Uredbe (ES) št. 1907/2006. 
II. Obvestilo o spremembah pogojev preskušanja vključuje naslednje dodatne elemente: 
· kopijo dovoljenja za preskušanje;
· ustrezna dokazila.
Člen 5 – Dovoljenje za uvoz
Vloga za izdajo dovoljenja za uvoz proizvoda oziroma za spremembo ali podaljšanje tega dovoljenja vključuje naslednje dodatne elemente za namene ocene v skladu s členom L. 255-7 Zakonika o kmetijstvu in morskem ribištvu:
· vse informacije, ki omogočajo oceno identitete proizvodov v skladu s členom R. 255-20 Zakonika o kmetijstvu in morskem ribištvu;
· originalno etiketo proizvoda, ki se uvaža;
· osnutek etikete ali informativnega lista v francoskem jeziku.
Člen 6 – Druge vloge ali izjave
I. Vloga za prenos dovoljenja za promet ali drugega dovoljenja v skladu s členom R. 255-5 Zakonika o kmetijstvu in morskem ribištvu vključuje naslednje dodatne elemente:
· originalni izvod sklepa o izdaji dovoljenja;
· potrdilo o prevzemu prenosa s strani prihodnjega imetnika dovoljenja.
II. Vloga za dajanje novega trgovskega imena že odobrenemu proizvodu v skladu s členom R. 255-5 Zakonika o kmetijstvu in morskem ribištvu ali izjava o spremembi trgovskega imena proizvoda v skladu s členom R. 255-9 navedenega zakonika vključuje naslednji dodatni element:
· kopijo dovoljenja za promet s proizvodom ali drugega dovoljenja za proizvod.
III. Izjava o spremembi naziva podjetja imetnika dovoljenja za promet s proizvodom ali drugega dovoljenja v skladu s členom R. 255-9 Zakonika o kmetijstvu in morskem ribištvu vključuje naslednje dodatne elemente:
· kopijo dovoljenja za promet s proizvodom ali drugega dovoljenja za proizvod;
· dokazilo o spremembi naziva podjetja.
IV. Izjava o spremembi ali dodatnem mestu izdelave ali proizvodnje proizvoda v skladu s členom R. 255-9 Zakonika o kmetijstvu in morskem ribištvu vključuje naslednje dodatne elemente:
· podatke o sledljivosti proizvoda in vseh surovin za proizvodne obrate in proizvodne lokacije, če so različni;
· originalni izvod sklepa o izdaji dovoljenja.
Člen 7
Odredba z dne 21. decembra 1998 o odobritvi gnojil in sredstev za izboljšanje tal se razveljavi.
Člen 8
Ta odredba začne veljati [1. februarja 2020].
Člen 9
Za izvajanje te odredbe, ki bo objavljena v Uradnem listu Francoske republike, je odgovoren generalni direktor za prehrano.
Dne
za ministra in po njegovem pooblastilu: 
generalni direktor za prehrano 
Bruno FERREIRA
Priloga
Vsebnost sledi kovinskih elementov in sledi organskih spojin – mikrobiološka merila
Spodaj navedena merila predstavljajo merila kakovosti za proizvode. Vložnik v primeru prekoračitve navede vsa ustrezna dokazila, kot so elementi o speciaciji sledi v presežku. 
Vsi vidiki sledi kovinskih elementov in sledi organskih spojin, ki jih vsebujejo gnojila, njihovi dodatki in sredstva za izboljšanje tal, se upoštevajo pri preverjanje odsotnosti škodljivega učinka na zdravje ljudi, zdravje živali in okolje, in sicer na podlagi odmerka in pogostosti nanosov v skladu s priporočenimi pogoji uporabe.
Informacije se zagotovijo v skladu s smernicami v zvezi z oceno dokumentacije vloge za izdajo dovoljenja za promet ali drugega dovoljenja za gnojila, dodatke za gnojila in sredstva za izboljšanje tal, omenjenimi v členu 2.
Sledi kovinskih elementov
	
	Največje vsebnosti v gnojilih
(v mg/kg suhe snovi)
	Največje vsebnosti v sredstvih za izboljšanje tal
(v mg/kg suhe snovi)

	As
	40 
	40 

	Cd
	1
	1

	Cr VI
	2 
	2 

	Cr skupaj
	120
	150 

	Cu
	300*
	200 

	Hg
	1 
	1 

	Ni
	50
	50 

	Pb
	120 
	120

	Zn
	800*
	500 


* Razen v primeru potrebe, priznane v skladu z veljavnimi predpisi.
Sledi organskih spojin
	Vsota 16 policikličnih aromatskih ogljikovodikov (PAO):
naftalen, acenaftilen, acenaften, fluoren, fenantren, antracen, fluoranten, piren, benzo[a]antracen, krizen, benzo[b]fluoranten, benzo[k]fluoranten, benzo[a]piren, indeno[1,2,3-cd]piren, dibenzo[a,h]antracen in benzo[ghi]perilen
	Največja vsebnost:
6 mg/kg suhe snovi


Mikrobiološka merila
	
	Pridelki
	

	
	Poljščine
	Gojenje drevja, vinogradništvo, drobnoplodno sadje
	Travniki, travišča 
	Gozdarstvo, okrasna drevesa
	Cvetje 
	Zelenjava, jagode 
	
	

	Mikroorganizmi, ki so patogeni za ljudi ali živali:
	
	

	Enterokoki
	< 10 000/g
	< 100/g
	
	

	Escherichia coli
	< 1 000/g
	< 100/g
	
	

	Clostridium perfringens (trosi in vegetativne oblike)
	< 100/g*
	< 10/g*
	< 100/g*
	< 10/g*
	
	

	Salmonela
	Odsotna v 1 g
	Odsotna v 25 g
	
	

	Staphylococcus aureus ali koagulaza pozitivni stafilokoki
	< 10/g
	
	

	Listeria monocytogenes
	
	Odsotna v 25 g (travnik)
	
	Odsotna v 25 g
	
	

	Makroorganizmi, ki so patogeni za ljudi ali živali:
	
	

	Ogorčice (jajčeca in ličinke)
	Odsotne v 1 g**
	Odsotne v 25 g**
	
	

	Priporočene metode analize so opredeljene v smernicah, ki jih objavila agencija Anses.
* Dodatne analize, priporočljive glede na vrsto proizvoda in zadevne pridelke, so opredeljene v smernicah, ki jih je objavila agencija Anses.
** Če so prisotne ličinke, se v smernicah, ki jih objavi agencija Anses, opredelijo dodatne analize, priporočljive glede na zadevne pridelke.
	
	


Protimikrobna odpornost
Za proizvode, ki so sestavljeni iz mikroorganizmov ali v katerih je vključen eden ali več mikroorganizmov (bakterij), v zvezi s katerimi se predvideva učinek gnojenja, je treba vzpostaviti antibiogram s sklicevanjem na smernice EFSA
 in na razrede antibiotikov, ki jih je opredelila SZO.

�  Smernice o mikroorganizmih, ki se uporabljajo kot krmni dodatki ali produkcijski organizmi – preglednica 2 (EFSA)


�  Vzorčni seznam osnovnih zdravil SZO





